Skriveseminar på Metochi studiesenter
SPoR inviterer til skriveseminar for sykepleiere innen psykisk helse og rus.
Faggruppen arrangerer årlige skriveseminar for våre medlemmer, som et medlemstilbud. På dette skriveseminaret kan vi tilby våre medlemmer veiledning, hjelp og støtte til å omarbeide oppgaver til artikler som egner seg for publisering.
Sted: Metochi studiesenter, Lesbos, Hellas
Tidspunkt: 05. juni - 12. juni
Målgruppen for seminaret er medlemmer av SPoR som arbeider med ulike publikasjoner.
Vi ønsker at deltakerne skal publisere artikkel via faggruppens kanaler på sykepleien.no og nsf.no etter endt seminar. Du må ha vært medlem i SPoR siste året.
Seminaret egner seg for:
deg som ønsker å omarbeide en oppgavebesvarelse til en publikasjon
deg som skal skrive om egen praksis og dele dette med andre
deg som skal skrive en fagartikkel/vitenskapelig artikkel/essay eller fra eget mastergradsarbeid
deg som jobber med utvikling av prosjektbeskrivelse til et FoU prosjekt
Det vil innledningsvis gis en innføring om skriveprosessen: Hva, hvordan skrive, arbeidsmåter, ulike skrivesjangre og eksempler. Det vil bli avsatt god tid til eget skrivearbeid og veiledning tilbys både individuelt og i gruppe. Det er begrenset plass på kurset.
SPoR dekker opphold og kursavgift. Reiseutgifter dekkes av deltakeren. (fly fra Gardermoen ca. kr 5000,- pr. person).
Som deltaker kan du søke stipend fra NSF og fra faggruppen.
NSFs faggruppe for sykepleiere innen psykisk helse og rus - kriste@nsf.no For evt spørsmål kontakt Espen Gade Rolland mobil 40842941
Søknaden skal inneholde: navn, arbeidssted, konkretisering av tema, problemstilling og sjanger.
Søknadsfrist: 15. februar 2022. Du vil etter søknadsfristen få beskjed om du er tildelt plass, med registreringslenke.
Seminaret holdes i et gammelt kloster i nydelige omgivelser ved Kalloni-bukta. Metochi studiesenter holder til i et kloster som ble grunnlagt på 1500-tallet. Klosterannekset Metochi er i nyere tid restaurert, men bærer fremdeles preg av den opprinnelige enkelhet. Klosteret befinner seg i landlige omgivelser ved Kallonibukta ca 1 times kjøretur fra øyas flyplass, Mytilene Intl (MJT), Lesbos, Hellas. Metochi studiesenter har enkle forhold med soverom for 1-3 personer i oppussede klosterceller. NSF-SPoR dekker oppholdet ved Metochi studiesenter, som inkluderer overnatting, frokost, lunsj og varmt middagsmåltid, inkludert drikke til måltidene. Deltakerne får sengetøy og håndklær.